På Jubileumsutstillingen på Frogner 1914 stilte hun ut arbeider i drevet sølv og kobber. Samme år holdt hun sin første separatutstilling hos Blomqvist i Kristiania. Der stilte hun ut landskapsbilder, figurbilder, interiører og portrettstudier. Med sin separatutstilling i Kristiania Kunstforening i 1918 markerte hun seg som en av sin generasjons fremste norske kunstnere. Hun ble særlig berømmet for sine skildringer av strøkene omkring Akerselven og Kristianias fattigstrøk.